b"\n_START_ARTICLE_\nAirdeconut\n_START_SECTION_\nMonedes trobades\n_START_PARAGRAPH_\nL'any 2011 es va trobar un tresor de monedes i joies antigues a Silverdale, Lancashire. Una de les monedes portava la inscripci\xc3\xb3 AIRDECONUT per un costat i per l'altre les lletres DNS (una abreviaci\xc3\xb3 de DOMINUS) REX. DOMINUS REX \xc3\xa9s una expressi\xc3\xb3 llatina que es pot traduir per \xc2\xabsenyor i rei\xc2\xbb . Els especialistes del Museu Brit\xc3\xa0nic van dir que la paraula Airdeconut devia ser una forma del nom n\xc3\xb2rdic Harthacnut. Segons aquests experts, tenint en compte el disseny de la moneda, est\xc3\xa0 relacionada amb les que es van trobar amb les inscripcions dels reis Siefredus i Cnut que van governar el mateix territori conjuntament entre el 895 i el 905. La moneda suggereix que Airdeconut va ser un rei cristi\xc3\xa0, ja que hi apareix una creu en el revers juntament amb DNS REX._NEWLINE_Aquesta moneda \xc3\xa9s l'\xc3\xbanica pe\xc3\xa7a que demostra l'exist\xc3\xa8ncia d'un governant de North\xc3\xbambria anomenat Harthacnut. Segons Gareth Williams, encarregat de les monedes medievals m\xc3\xa9s antigues del museu, feia m\xc3\xa9s de cinquanta anys que no es descobria l'exist\xc3\xa8ncia d'un rei medieval dels que van governar en territori de la Gran Bretanya; anteriorment, en un tresor trobat el 1840, se n'havien descobert altres dos reis d'origen n\xc3\xb2rdic.\n_START_SECTION_\nContext hist\xc3\xb2ric\n_START_PARAGRAPH_\n\xc3\x89s probable que Airdeconut fos un dels diversos reis que van compartir el poder durant l'\xc3\xa8poca de la North\xc3\xbambria conquerida pels v\xc3\xadkings, a comen\xc3\xa7ament del segle X. Aquest per\xc3\xadode es va caracteritzar per la inestabilitat pol\xc3\xadtica, els governants v\xc3\xadkings de Dubl\xc3\xadn van ser expulsats el 902 i alguns d'ells van anar a l'illa de la Gran Bretanya on els regnes anglosaxons comen\xc3\xa7aven a unir-se per formar el regne d'Anglaterra. Alguns van assolir el tron de J\xc3\xb2rvik. Hi van haver moltes batalles dels anglosaxons de M\xc3\xa8rcia i Wessex contra els v\xc3\xadkings establerts a North\xc3\xbambria i a l'\xc3\x80nglia de l'Est. Tot va culminar en la batalla de Tettenhall el 910 quan un ex\xc3\xa8rcit combinat de Wessex i M\xc3\xa8rcia va derrotar els v\xc3\xadkings i en la qual van morir alguns reis de North\xc3\xbambria entre els quals estaven Eowils i Halfdan."